Realisasjon av bolig når skattyter utfører ulønnet humanitært arbeid i utlandet – godkjennelse av brukshindring (skatteloven § 9-3 annet ledd bokstav b)
Dato: 2005-05-16

Sammendrag: I 1997 flyttet hun til Utlandet for å utføre ulønnet humanitært arbeid for en hjelpeorganisasjon. Hun oppebar alderspensjon i Norge. Hun ønsket å selge boligen, og mente at det forelå brukshindring. Skattedirektoratet la til grunn at forelå brukshindring som tilfredsstilte skattelovens krav.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at skattyter i 1983 ervervet en leilighet i Oslo sammen med sin mann. Ektemannen døde i 1985. Siden 1997 har skattyter arbeidet på veldedig basis i Utlandet med et prosjekt i regi av en humanitær organisasjon uten å motta lønn. En brosjyre om organisasjonen  er vedlagt.  Skattyter mottar pensjon som utbetales i Norge og et par ganger i året blir penger overført til bank i Utlandet. For å opprettholde dekningen i folketrygden betaler hun en årlig ekstraavgift. Hun oppholder seg i Norge ca. 3-4 måneder i året. I Utlandet bor hun i en leilighet som er eid av en hjelpeorganisasjon. Leiligheten i Oslo blir ikke utleid. Det anføres at det i skatteloven § 9-3 annet ledd bokstav b legges til grunn at  arbeid eller helsemessige eller lignende grunner er å anse som brukshindring. Ulønnet humanitært arbeid hevdes å gå inn under begrepet arbeid. Skattedirektoratets vurderinger Skattedirektoratet skal i det følgende ta stilling til om gevinst ved realisasjon av leiligheten i Oslo vil være skattepliktig. Skattedirektoratet skal bemerke at gevinst ved realisasjon av formuesobjekter utenfor virksomhet i utgangspunktet er skattepliktig etter skatteloven § 5-1 annet ledd. Tilsvarende er tap fradragsberettiget med hjemmel i skatteloven § 6-2 første ledd. Ved realisasjon av formuesobjekt gjelder imidlertid særregler i skatteloven kapittel 9, herunder begrensning av skatteplikten etter § 5-1 annet ledd. Den sentrale bestemmelse for løsningen av spørsmålet i denne saken er skatteloven § 9-3 annet ledd bokstav b som lyder: ”Gevinst ved realisasjon av boligeiendom (herunder selveierleilighet, andelsleilighet, aksjeleilighet og obligasjon med tilhørende borett) er unntatt fra skatteplikt når følgende betingelser er oppfylt:….. b. eieren har brukt hele eiendommen som egen bolig i minst ett av de to siste årene før realisasjonen. Når eieren på grunn av sitt arbeid eller av helsemessige eller lignende grunner er forhindret fra å bruke boligen, skal den tid slik brukshindring foreligger regnes med som botid hvis eieren på ervervstidspunktet ikke kjente eller burde ha kjent til brukshindringen….” Skattedirektoratet legger til grunn at boligen i Oslo har vært i skattyters eie siden 1983 og kravet til eiertid i skatteloven § 9-3 annet ledd bokstav a er oppfylt. Skattedirektoratet skal ta stilling til om kravet til botid i § 9-3 annet ledd bokstav b også er oppfylt, nærmere bestemt om skattyters opphold i Utlandet hvor hun utfører ulønnet humanitært arbeid kan anses som en brukshindring etter bestemmelsen. Direktoratet viser til at bestemmelsen nevner ”arbeid, helsemessige eller lignende grunner” som forhold som anses som brukshindring. Ulønnet humanitært arbeid vil etter direktoratets mening omfattes av denne bestemmelsen. Vilkårene for skattefritak for gevinst ved salg av boligen vil være oppfylt så lenge brukshindringen foreligger og ett år etter brukshindringens opphør. Tilsvarende vil et eventuelt tap ikke være fradragsberettiget, jf. skatteloven § 9-4 første ledd. Konklusjon Skattyter kan overdra sin leilighet i Oslo uten gevinstbeskatning, jf. skatteloven § 9-3 annet ledd dersom realisasjonen finner sted mens brukshindringen foreligger, eller innen ett år etter brukshindringens opphør. Tilsvarende vil et eventuelt tap ikke være fradragsberettiget, jf. skatteloven § 9-4 første ledd.